Netthandel: Hvilke nettbutikker tar seg best betalt? - DinSide
Norske nettbutikker spretter opp som paddehatter, og du skal ha ganske sære ønsker for ikke å få tak i ditt produkt. Netthandel har utvilsomt mange fordeler, men pris behøver IKKE å være en av dem.
Det er deilig å slippe å løpe i butikken, ikke minst når snøværet laver ned i april måned...
Men bortsett fra at det er enkelt og at utvalget er stort, kan du fort få en overraskelse når netthandelen er i boks. Frakt og ekspedisjonsgebyr kan nemlig fort gjøre produktene langt dyrere enn de virket ved første øyekast.
Ikke glem ekstrautgiftene
Selv om utsalgsprisen på produktene i nettbutikkene kan være fristende lave, er det altså ikke sikkert at netthandel lønner seg.
Når du har valget mellom to nettbutikker kan det å glemme ekstrautgiftene fort bli dyrt når du bestiller. Har du en butikk i nærheten kan fraktkostnadene lett friste deg ut i snøværet...
Eksempel: "Den Sjette Sansen" med Bruce Willis i hovedrollen koster 289 kroner hos DVD Zone, og 299 kroner hos Akersmic. Det gjør at mange velger DVD Zone for å spare en tier, poenget er at fram til 31. mai tar ikke Akersmic betalt for frakten i det hele tatt.
DVD Zone tar derimot hele 65 kroner for å sende deg den samme filmen!
Selv etter at den "fraktfrie" perioden hos Akersmic er over, vil DVD Zone ta 40 kroner mer for å sende filmen til deg, men siden filmen er 10 kroner billigere i utgangspunktet, vil tapet være på 30 kroner. Den prisforskjellen synes vi er for høy.
For å forsvare denne stive fraktprisen må DVD Zone ha andre ess i ermet, for eksempel en ekstremt rask leveringstid. Dette vil vi komme tilbake til i senere artikler. Følg med!
Vårt råd er altså at du i tillegg til utsalgsprisen også kontrollerer fraktprisen. Pass også på at du følger med når nettbutikkene kjører ulike kampanjer. Akersmic kommer gunstigst ut i dag, men neste gang du skal bestille er det kanskje andre nettbutikker som har enda bedre tilbud.